**Predkladacia správa**

Materiál „*Návrh Stratégie rozvoja elektromobility v Slovenskej republike a jej vplyv na národné hospodárstvo Slovenskej republiky*“ predkladá Ministerstvo hospodárstva SR na rokovanie Hospodárskej a sociálnej rady SR ako iniciatívny návrh.

Cieľom materiálu je identifikovať príležitosti a prínosy elektromobility, zmapovať situáciu elektromobility vo vybraných štátoch Európskej únie *(preferenčné štáty - Nemecká spolková republika, Rakúsko, štáty V4*) a zanalyzovať odporúčania vyplývajúce zo strategických dokumentov Európskej únie. Stratégia je vypracovaná v snahe napomôcť rozvoju automobilového priemyslu a elektromobility na Slovensku, ako aj z dôvodu podpory rastu priemyselnej výroby založenej na zvyšovaní jej konkurencieschopnosti prostredníctvom inovácií a inovatívnych technológií a vytvorení „Slovenskej platformy pre E-mobilitu“.

Stratégia vymedzuje i parciálne ciele, ako zvýšenie objemu, resp. prílevu zahraničných investícií a tvorby pracovných miest v tých odvetviach, ktoré sú systémovou infraštruktúrou, technologickým vybavením, ako i produkciou subdodávateľsky previazané s odvetvím elektromobility; rast sofistikovanej priemyselnej produkcie a výrobných služieb s vyššou pridanou hodnotou; posilnenie domáceho dopytu a exportnej výkonnosti automobilového priemyslu a národného hospodárstva; zníženie znečistenia exhalátmi a pokles akustického hluku spôsobeného dopravou s pozitívnym dopadom na ľudské zdravie a životné prostredie; rozšírenie vedecko-výskumnej činnosti a posilnenie inovačného potenciálu v oblasti elektromobility, ako relevantnej sféry znalostne orientovanej ekonomiky.

Parciálne ciele stratégie, ako aj súbor systémových nástrojov pre podporu a rozvoj elektromobility, ktoré majú len odporúčací charakter, budú rozpracované v súlade s prípravou dokumentu „*Komplexná stratégia zavádzania alternatívnych palív v Slovenskej republike a jej vplyv na národné hospodárstvo z pohľadu potenciálnych možností a potrieb Slovenskej republiky*“ a v nadväznosti na dokument „*Smernica Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá*.“

Pri vypracovaní materiálu sa vychádzalo zo štatistických údajov Štatistického úradu SR, analytických poznatkov Medzinárodnej energetickej agentúry, Ministerstva hospodárstva SR, Pracovnej skupiny pre elektromobilitu MH SR, CARS 2020, štúdií a prieskumov a z  podkladov medzinárodných inštitúcií realizovaných v období rokov 2010 až 2014 v oblastiach týkajúcich sa elektromobility.

Stratégia bola vypracovaná v spolupráci s Pracovnou skupinou pre elektromobilitu MH SR. Členmi Platformy sú rezorty štátnej správy, zástupcovia Zväzu automobilového priemyslu, zástupcovia Slovenskej asociácie pre elektromobilitu, zástupcovia energetických spoločností, zástupcovia spoločností automobilového priemyslu, zástupcovia občianskych združení pôsobiacich v oblasti elektromobilizmu, zástupcovia vedy a výskumu (univerzít a výskumných inštitúcií), zástupcovia samospráv (Združenie miest a obcí Slovenska) a zástupcovia profesijných a stavovských organizácií.

Materiál už bol predmetom medzirezortného pripomienkového konania v októbri 2013. Dňa 16. 12. 2013 bol materiál prerokovaný Hospodárskou a sociálnou radou SR, ktorá odporučila materiál na ďalšie konanie a v decembri 2013 bol predložený na rokovanie vlády SR ako nezaradený materiál.

V ďalšom období bol materiál dopracovaný a opätovne predložený na medzirezortné pripomienkové konanie a na rokovanie Hospodárskej a sociálnej rady SR sa predkladá bez rozporov.

Materiál nemá vplyv na rozpočet verejnej správy, podnikateľské prostredie, nemá žiadne sociálne vplyvy, ani žiadny vplyv na informatizáciu spoločnosti a životné prostredie.

Materiál bol predmetom medzirezortného pripomienkového konania, ktorého vyhodnotenie je súčasťou materiálu.